Асен Разцветников
Великден

chitanka.info

Във пролетната нощ, люляни

от зноен дъх и звезден звън,

сънувахме ний твоите рани

и тихо плакахме насън.

Ний плакахме за теб на кръста,

за себе си и за света,

за своите ястребови пръсти

и стари, каменни сърца.

И ето: утрото е свежо,

блестят грамади розов цвят,

във млечносинята безбрежност

ята от гълъби летят.

И бий в сърца ни нежна сила,

и ний простираме ръка —

със пръсти, жадни да помилват

децата, птиците, света.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.